Okresná prokuratúra Zvolen 
Trhová 7, 960 19 Zvolen 1 	

Sp. zn. : 3 Pv 674/13/6611	Zvolen, 29.11.2013
EEČ : 2-51-198-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorého skutku sa mal dopustiť tak, že dňa 17.07.2006 v čase okolo 07.00 hod. jazdil ako vodič po ceste číslo I/50 nákladným motorovým vozidlom - ťahačom továrenskej značky XXXXX evidenčného čísla FUL 568 s návesom továrenskej značky Feldbinder evidenčného čísla TFT 272 v smere od Lučenca na smer Detva, pričom v kilometri 262,200 nedodržal bezpečnú vzdialenosť za nákladným motorovým vozidlom továrenskej značky Volvo FL615 evidenčného čísla LC-728AH, následkom čoho narazil do jeho zadnej časti v čase, keď jeho vodič XXXXX, XXXXX, bytom XXXXX, 419/12 XXXXX, pribrzdil vozidlo v dôsledku situácie vyvolanej v cestnej premávke, nárazom bolo toto vozidlo odhodené prednou časťou do zadnej časti nákladného motorového vozidla továrenskej značky Mercedes 1523D, evidenčného čísla LC-223AK, vodič ktorého XXXXX, narodený XXXXX, bytom XXXXX, okres XXXXX, s uvedeným vozidlom pribrzdil vzhľadom na situáciu vyvolanú v cestnej premávke a toto vozidlo bolo odhodené prednou časťou už do stojaceho osobného motorového vozidla továrenskej značky Škoda Octavia evidenčné číslo DT-870AL, ktorého vodič XXXXX, narodený XXXXX, bytom XXXXX, okres Poltár, s uvedeným vozidlom zastavil v dôsledku situácie vyvolanej v cestnej premávke, kde toto vozidlo bolo nárazom odhodené a svojou prednou časťou narazilo do zadnej časti osobného motorového vozidla  Suzuki Jimny evidenčného čísla DT-873AH, ktorého vodič XXXXX, narodený XXXXX, bytom XXXXX, XXXXX, ulica XXXXX, ktorý s vozidlom stál z dôvodu situácie vyvolanej v cestnej premávke, pričom pri dopravnej nehode došlo ku škode na vozidlo Volvo FL615 evidenčného čísla LC-728AH vo výške 699.528,- Sk, Mercedes 1523D evidenčného čísla LC-223AK škoda vo výške 32.517,- Sk, na vozidle Škoda Octavia evidenčné číslo DT-870AL škoda vo výške 86.183,- Sk, Suzuki Jimny evidenčného čísla DT-873AH škoda vo výške 15.878,- Sk a tiež došlo ku zraneniu vodiča  nákladného motorového vozidla evidenčného čísla LC-728AH XXXXX, narodeného XXXXX, bytom XXXXX, XXXXX XXXXX, a to k zlomenine 8. a 9. rebra s dobou práceneschopnosti 48 dní, 
pričom o tomto skutku bolo rozhodnuté rozsudkom Mestského súdu Eger, pod číslom 15.B.71/2010/33 dňa 24.5.2012, právoplatný dňa 16.4.2013, ktorým bol obvinenému uložený peňažný trest v rozsahu 200 denných položiek, pričom výšku jednej dennej položky súd určil v sume 300 HUF ( forintov ),

lebo je trestné stíhanie neprípustné podľa § 9 odsek 1 písmeno g

Odôvodnenie:
Na Okresnom riaditeľstve  Policajného zboru, Odbore kriminálnej polície vo Zvolene pod číslom vyšetrovacieho spisu ORP-143/OVK-ZV-2008 je vedené trestné stíhanie za prečin  ublíženia na zdraví podľa 157 odsek 1, odsek 2 písmeno a) Trestného zákona, ktorého sa mal dopustiť XXXXX XXXXX, občan Maďarska, tak, ako je uvedené vo výrokovej časti tohto uznesenia. 

Na území Slovenskej republiky bolo vykonané vyšetrovanie, realizované boli všetky dostupné úkony tak, aby bolo možné vo veci rozhodnúť. Po skončení dokazovania poverený príslušník Policajného zboru dňa 13.2.2009 postupom podľa § 228 odsek 2 písmeno a/ Trestného poriadku rozhodol o prerušení trestného stíhania pre neprítomnosť obvineného. Následne bola vypracovaná žiadosť o prevzatie trestného stíhania do domovského štátu obvineného, do Maďarska. 

Dňa 1.10.2013 boli na Okresnú prokuratúru vo Zvolene doručené preklady rozhodnutí a to rozsudku Mestského súdu Eger, spisová značka 15.B.71/2010/33 zo dňa 24.5.2012, ktorým bol XXXXX XXXXX, narodený XXXXX Mestským súdom Eger uznaný vinným zo spáchania prečinu spôsobenia dopravnej nehody podľa § 187 odsek 1 Trestného zákona na peňažný trest v rozsahu 200 denných položiek, pričom výšku jednej dennej položky súd určil v sume 300 HUF ( forintov ). Súd zároveň určil, že takto vymeraný peňažný trest vo výške 60 000 HUF je potrebné v prípade nezaplatenia premeniť na trest odňatia slobody s výkonom trestu odňatia slobody s mininálnym stupňom stráženia v trvaní zodpovedajúcom počtu denných položiek. Zároveň bol zaslaný aj preklad uznesenia Súdnej stolice Eger, ako druhostupňového súdu, ktorý na svojom verejnom zasadnutí konanom dňa 16.4.2013 v Egeri potvrdil rozsudok Mestského súdu Eger číslo 15.B.571/2010/33 zo dňa 24.5.2012. Zo záverečnej doložky tohto uznesenia vyplýva, že rozsudok Mestského súdu Eger po potvrdení uznesením Súdnej stolice Eger, ako druhostupňového súdu číslo Bf.436/2012/4 sa stalo právoplatným a vykonateľným. 

Podľa § 215 odsek 1 písmeno d/ Trestného poriadku prokurátor zastaví trestné stíhanie ak je trestné stíhanie neprípustné z niektorého dôvodu uvedeného v ustanovení § 9 Trestného poriadku. V zmysle ustanovenie § 9 odsek 1 písmeno g/ Trestného poriadku trestné stíhanie nemožno začať a ak už bolo začaté nemožno v ňom pokračovať a musí byť zastavené v prípade, že tak ustanovuje medzinárodná zmluva.

Slovenská republika je viazaná povinnosťami, ktoré pre ňu vyplývajú zo Zmluvy medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach podpísanej 28. marca 1989 v Bratislave. Táto dvojstranná zmluva v článku 72 odseku 1 ustanovuje, že ak podľa článku 68 tejto zmluvy bola podaná žiadosť o prevzatie trestného stíhania, nemôže sa po právoplatnosti konečného rozhodnutia orgánu dožiadanej zmluvnej strany začať trestné stíhanie pred orgánmi dožadujúcej zmluvnej strany, a ak bolo začaté, musí byť zastavené.	
V odseku 2 tiež ustanovuje, že trestné stíhanie sa môže znovu začať na území dožadujúcej zmluvnej strany, ak sa obvinený vyhne trestnému stíhaniu na území dožiadanej zmluvnej strany. 
	Vzhľadom na existenciu právoplatného odcudzujúceho rozsudku cudzozemským orgánom a vyššie uvedené ustanovenia medzinárodnej zmluvy bolo potrebné rozhodnúť postupom podľa § 215 odsek 1 písmeno d) s poukazom na § 9 odsek 1 písmeno g) Trestného poriadku a trestné stíhanie obvineného zastaviť, nakoľko je trestné stíhanie neprípustné z dôvodu, že tak ustanovuje medzinárodná zmluva.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Hric
prokurátor